Papersnake/gushiwen huggingface dataset:
月夜游舜山
孙允升（清代）

古人有言秋气逸，眼前何必悲萧瑟。兴来时复引一觞，还向空山弄明月。

人生快意随所之，安能戚戚藏一室。烟霞痼疾洵难愈，但得我死心便毕。

同人导我山人庐，山人一往池馆虚。孤云来从檐下宿，古木点缀成公乌。

更跻绝壁踞盘石，瘦者怯立懦者画。手招二子不肯前，异景不觉真可惜。

回峰列岫竞起伏，长江一泓天际碧。微闻虚籁清我心，凉飙习习生两腋。

还丹百鍊苦未成，会须一检蓬壶籍。俯观醉影忽而哂，扑涧犹疑吸云液。

划然一啸彻三垣，岩前列宿手可摘。卢生何必八极游，即此便是神仙宅。

吾侪抗志出嚣尘，笑谈岂顾东方白。高风向长如可追，从今请整谢公屐。
湖西杂感诗
释智圆（宋代）

伯阳道德释迦心，夫子文章尽可寻。
饱食暖衣都不顾，可怜容易过光阴。
黄梅一会
释了惠（宋代）

日暮下山投宿处，风前闻客诵经时。
分时此处此时节，总在目前人不知。
去年今日诗 其五
叶在琦（清代）

法如日月食于私，别立条流但售欺。世有龙钟周伏柱，不忘数典是吾师。
谢真人还旧山
范传正（唐代）

麾盖从仙府，笙歌入旧山。水流丹灶缺，云起草堂关。

白鹿行为卫，青鸾舞自闲。种松鳞未立，移石藓仍斑。

望路烟霞外，回舆岩岫间。岂唯辽海鹤，空叹令威还。
赠朋诗
魏朋妻（唐代）

孤坟临清江，每睹白日晚。松影摇长风，蟾光落岩甸。

故乡千里摇，亲戚罕相见。望望空云山，哀哀泪如霰。

恨为泉台客，复此异乡县。愿言敦畴昔，勿以弃疵贱。
杨白花 其一
曹鉴章（清代）

杨白花，何不飞来却飞去。江南三月春草芳，杨花飞去落何处。
马上作
白居易（唐代）

处世非不遇，荣身颇有馀。勋为上柱国，爵乃朝大夫。

自问有何才，两入承明庐。又问有何政，再驾朱轮车。

矧予东山人，自惟朴且疏。弹琴复有酒，且慕嵇阮徒。

暗被乡里荐，误上贤能书。一列朝士籍，遂为世网拘。

高有罾缴忧，下有陷阱虞。每觉宇宙窄，未尝心体舒。

蹉跎二十年，颔下生白须。何言左迁去，尚获专城居。

杭州五千里，往若投渊鱼。虽未脱簪组，且来泛江湖。

吴中多诗人，亦不少酒酤。高声咏篇什，大笑飞杯盂。

五十未全老，尚可且欢娱。用兹送日月，君以为何如。

秋风起江上，白日落路隅。回首语五马，去矣勿踟蹰。
题竹房
释文珦（宋代）

野水连苔径，山云掩竹房。
人闲清昼永，鸟语绿阴凉。
断刻排签古，新茶入焙香。
眼前清事足，不道在殊方。
溪村
王镃（宋代）

水路随山转，溪晴踏软沙。
斜阳晒鱼网，疏竹露人家。
行蟹上枯岸，饥禽衔落花。
老翁分石坐，闲话到桑麻。
立秋前一日作
黄立世（清代）

目笑年年类转蓬，闲将棋局与诗筒。羲皇以上推元亮，山水之间寄醉翁。

竹外连宵足寒雨，天涯明日又秋风。卜山忽送凭高目，雪爪从新问塞鸿。
歌
王寂（南北朝）

人间冉冉混尘埃，身后身前事莫猜。
早悟劳生皆是梦，当时悔向梦中来。
忆罗浮
李颙（明代）

吾郡佳山水，罗浮久著名。笛吹黄道仲，洞隐葛先生。

瀑布悬崖泻，松笙入夜鸣。何迟赋归去，采药养颓龄。
送燕
朱淑真（宋代）

见尔来齐去亦齐，空巢零落屋庐低。更无心记衔泥处，花絮春风小院西。
绳水吟
邵雍（宋代）

水能平而不能直，绳能直而不能平。
安得绳水为人情，而使天下都无争。
再用前韵赠子勉四首
黄庭坚（宋代）

醉乡闲处日月，鸟语花中管弦。
有兴勤来把酒，与君端欲忘年。
送吴佥判之官濠州
魏杞（宋代）

举觞属明月，送君江上舟。
王中知有程，翩然不可留。
濠梁古佳郡，观鱼记庄周。
年来边徼清，桑麻被田畴。
有诏蠲民租，符摸赖郡侯。
乐入芙蓉幕，君其赞嘉猷。
佥曹簿领余，拄颊兴未休。
淮山千万叠，丐君回青眸。
才命各有时，行止非人谋。
主公方拔士，入奉甘泉游。
花心动（落梅）
黄子行（宋代）

谁倚青楼，把谪仙长笛，数声吹裂。一片乍零，千点还飞，正是雨晴时节。水晶帘外东风起，卷不尽、满庭香雪，画阑小，斜铺乱飐，翠苔成缬。

袅袅余香未歇。空怅望音尘，两眉愁切。翠袖泪干，粉额妆寒，此恨有谁同说。江南春信无痕迹，余情在、冷烟残月。梦魂远，兰灯伴人易灭。
题雪梅群鸟图
谢晋（明代）

渊上寒多雪未消，雨竿风竹翠翛翛。莫言众鸟来喧集，今夜梅花正寂寥。
赠华阳法师
蔡卞（宋代）

师到华阳洞，山华几度开。
只应常救物，却遣世人来。
题周皓大夫新亭子二十二韵
白居易（唐代）

东道常为主，南亭别待宾。规模何日创，景致一时新。

广砌罗红何，疏窗荫绿筠。锁开宾阁晓，梯上妓楼春。

置醴宁三爵，加笾过八珍。茶香飘紫笋，脍缕落红鳞。

辉赫车舆闹，珍奇鸟兽驯。猕猴看枥马，鹦鹉唤家人。

锦额帘高卷，银花醆慢巡。劝尝光禄酒，许看洛川神。

敛翠凝歌黛，流香动舞巾。裙翻绣鸂鶒，梳陷钿麒麟。

笛怨音含楚，筝娇语带秦。侍儿催画烛，醉客吐文茵。

投辖多连夜，鸣珂便达晨。入朝纡紫绶，待漏拥朱轮。

贵介交三事，光荣照四邻。甘浓将奉客，稳暖不缘身。

十载歌钟地，三朝节钺臣。爱才心倜傥，敦旧礼殷勤。

门以招贤盛，家因好事贫。始知豪杰意，富贵为交亲。
觉老见和复次韵报之时雨行未得
李之仪（宋代）

去陇回冈翼两傍，旧缘来继鹤林香。随时解致留客雨，涉世圆能出定光。

运用投机疑有象，纵横垂手固无方。倦游累接通宵语，时觉杨枝洒面凉。
送曹圣延刘济道归宜春 其一
谢逸（宋代）

曹刘翰墨有家风，不学随时语更雄。莫似溪堂老居士，十年林下坐诗穷。
雪夜谢彦云载酒见过与四家兄汪公干小集
区大相（明代）

玄云积重阴，素景澄虚朗。生白盈轩墀，流光入帏幌。

初炯玉窗明，渐映瑶台上。洒菊丽寒姿，间梅发清赏。

寂静神已闲，幽独理宜奖。昔闻袁安卧，今见王猷访。

门外辙迹深，竹间人语响。小酌不知寒，抽琴抒妙想。
初至西湖
梁元最（明代）

一棹寒烟雪满蹊，六桥犹惹旧香泥。孤山亭畔无多路，山色湖光待品题。
海棠春令
史达祖（宋代）

似红如白含芳意。锦宫外、烟轻雨细。燕子不知愁，惊堕黄昏泪。

烛花偏在红帘底。想人怕、春寒正睡。梦著玉环娇，又被东风醉。
径山送瑰上人归吴门
惟则（元代）

吴门长想是吾州，城北城南半旧游。佛塔分标林野寺，客帆飞绕市河楼。

送君忽觉襟期动，老我难忘脚债酬。七十二峰看橘柚，买舟重约太湖秋。
句 其五
李光（宋代）

铜盆湛冰雪，谁谓无寒泉。
奉和御製读五代周史
夏竦（宋代）

文懿艰危际，虚心自晏宁。
依违惭问战，间淡贵无刑。
镇俗懲浮躁，尊儒镂典经。
忠诚亏美諡，良足愧幽灵。
送黄非文梁云国南还
区怀瑞（明代）

曰归珠树林，并驾两仙禽。好脱烽烟苦，宁知霜霰深。

浦筠低点泪，洲橘晚垂阴。将子采秋碧，先予揽撷心。
以桂隐樱桃从益之博红酒诗
张镃（宋代）

闻道君家琥珀霞，杭州那更说梨花。
樱桃颗颗堪持比，换取一尊来水涯。
次韵安止春词十首 其七
郭祥正（宋代）

茸茸绿芷香先吐，点点绯桃萼半敷。却忆江南江水满，一条晴练接天铺。
杂曲歌辞·行路难
张籍（唐代）

湘东行人长叹息，十年离家归未得。
弊裘羸马苦难行，僮仆饥未少筋力。
君不见床头黄金尽，壮士无颜色。
龙蟠泥中未有云，不能生彼升天翼。
分韵得西山晴云送萧郎中伯辰之官南京
金幼孜（明代）

西山嵯峨插天半，长日晴云散空外。霏霏郁郁烂成文，兀兀童童列车盖。

纷纷五彩发青红，流丹曳紫辉层空。朝连翠霭绚初日，暮带浮岚逐断风。

深州太守最潇洒，十载看云爱幽雅。昨来拜命尚书郎，振袂忽辞双阙下。

平生忠孝廉且勤，聚散寻常宁足论。从龙早已应嘉运，为霖尚想摅经纶。

西山回首日渐远，还望飞云重留恋。南宫更喜对钟山，看云坐忆题诗遍。
杂咏诗 其二
彭汝砺（宋代）

朔风吹雪满天涯，寂寂朝云冷万家。试步城头望坊巷，玉枝无处认梅花。
偈八首 其六
释思慧（宋代）

一法既通，万法无碍。拈起笊篱，放下布袋。
画堂春·东风吹柳日初长
秦观（宋代）

东风吹柳日初长，雨余芳草斜阳。杏花零落燕泥香，睡损红妆。
宝篆烟消龙凤，画屏云锁潇湘。夜寒微透薄罗裳，无限思量。
送李太史之秦中
胡应麟（明代）

绛节朱幡太史才，春风鸣玉下蓬莱。鸡声万井开函谷，马色千蓬度蓟台。

授简明光朝日近，飞觞平乐暮云来。含香旧侣深相忆，莫遣玄关闭绿苔。
四一迂士卷
蔡清（明代）

造物无言露却真，采真多是看花人。傍花随柳前川乐，数百年来几问津。
秋思金陵客邸作
叶元吉（清代）

疏疏红蓼避人开，寒雨连江雁叫哀。知道南州矰𥐊在，年年何事却飞来。
梁溪欸乃歌七首 其四
赵继光（清代）

书香偏和麝香飘，往代豪华说旱桥。谁是樽前旧词客，满身凉月听吹箫。
千秋岁
陆求可（清代）

红妆仙子。花貌何须洗。风流常占风波里。分香原不惜，解语应如此。

更无数，青衣翠袖环相倚。

缥缈云成绮。玉树歌声美。摇白羽，临秋水。能容佛子咒，不禁鸳鸯戏。

凝望处，若耶溪女船来矣。
题生春亭
吴芾（宋代）

府治何偪仄，几不容欠伸。我来撤败屋，池馆为一新。

便有鸟唤客，更多花恼人。谁知牢落地，一旦遽生春。
夹江
杨冠卿（宋代）

雨洗山容静，江流塞水通。
征涂万烟树，行色一秋蓬。
黯澹平郊雾，清徐邃谷风。
直须歌缓缓，莫作去匆匆。
叔寿侄
王迈（宋代）

才经六日便颁春，还是长庚初度辰。兰砌声名千载旧，竹林风月几时新。

诗书本是吾家事，灯火须勤汝辈亲。未把金杯为寿祝，且期及第为亲荣。
浣沙溪
汪莘（宋代）

属余赋词。遂以此意赋之。二月初二夜

白日青天蘸水开。落花江上玉鞭回。东君擎出牡丹来。

独占洛阳春气足，遂中天下作花魁。相知深处举离杯。使君时擢浙东仓使。
【中吕】粉蝶儿_朱诉冤性鲁
姚守中（元代）

朱诉冤
性鲁心愚，住烟村饱谙农务。丑则丑堪画图，杏花村，桃林野，春风几度。疏林外红日西哺，载吹笛牧童归去。
【醉春风】绿野喜春耕，一犁江上雨。力田扶耙受驱驰，因为主甘分受苦，苦、苦。经了些横雨斜风，酷寒盛暑，暮烟晓雾。
【红绣鞋】牧放在芳草岸白蘋古渡，嬉游于绿杨堤红蓼平湖，画工描我在远山图。助田单英勇阵，驾老子蓦山居，古今人吟未足。
【石榴花】朝耕暮垦费工夫，辛苦为谁乎？一朝染患倒在官衢，见一个宰辅，借问农夫，气喘因何故？听说罢感叹长吁，那官人劝课还朝去，题着咱名字奏鸾舆。
【斗鹌鹑】他道我润国于民，受千辛万苦。每日向堰口拖船，渡头拽车。一勇性天生胆气粗，从来不怕虎。为伍的是伴哥、王留，受用的是村歌社鼓。
【上小楼】感谢中书部，符行移诸处。所在官司，禁治严明，遍下乡都。里正行，社长行，叮咛省谕：宰耕牛的捕获申路。
【幺】食我者肌肤未肥，卖我者家私不富。若是老病残疾，卒中身亡，不堪耕锄。告本官，送本都，从公发付，闪得我丑尸不着坟墓。
【满庭芳】衔冤负屈，春工办足，却待闲居。圈门前见两个人来觑，多应是将我窥图。一个曾受戒南庄上的忻都，一个是累经断北氵畺王屠。好教我心惊虑，若是将咱卖与，一命在须臾。
【十二月】心中畏惧，意下踌躇。莫不待将我衅钟？不忍其觳觫。那思想耕牛为主，他则是嗜利而图，被这厮添一买我离桑枢，不睹是牵咱过前途。一声频叹气长吁，两眼恓惶泪如珠。凶徒！凶徒！贪财性狠毒，绑我在将军柱。
【耍孩儿】只见他手持刀器将咱觑，唬得我战扑速魂归地府。登时间满地血模糊，碎分张骨肉皮肤。尖刀儿割下薄刀儿切，官秤称来私秤上估。应捕人在傍边觑，张弹压先抬了膊项，李弓兵强要了胸脯。
【二】却不道闻其声不忍食其肉，刬地加料物宽锅中烂煮。煮得美甘甘香喷喷软如酥，把从前的主雇招呼。他则道三分为本十分利，那里问一失人身万劫无。有一等贪餔啜的乔人物，就本店随机儿索唤，买归家取意儿庖厨。
【三】或是包馒头待上宾，或是裹馄钝请伴侣。向磁罐中软火儿葱椒火乌，胜如黄犬能医冷，赛过胡羊善补虚。添几盏椒花露，你装的肚皮饱旺，我的性命何辜。
【四】我本是时苗留下犊，田单用过牯。勤耕苦战功无补，他比那图财害命情尤重，我比那展草垂缰义有余。我是一个直钱底物：有我时田园开辞，无我时仓廪空虚。
【五】泥牛能报春，石牛能致雨。耕牛运土遭诛戮，从今后草坡边野鹿无朋友，麦垅上山羊失了伴侣。那的是我伤情处，再不见柳梢残月，再不见古木昏乌。
【六】筋儿铺了弓，皮儿鞔做鼓。骨头儿卖与钗环铺，黑角儿做就乌犀带，花蹄儿开成玳瑁梳。无一件抛残物，好材儿卖与了靴匠，碎皮儿回与田夫。
【尾】我元阳寿未终，死得真个屈苦。告你阎罗王正直无私曲，诉不尽平生受过苦。
冬日登江楼
孟贯（唐代）

高楼临古岸，野步晚来登。江水因寒落，山云为雪凝。

远村虽入望，危槛不堪凭。亲老未归去，乡愁徒自兴。
再和
晁说之（宋代）

须臾变物止樊蝇，宛转迷人下马陵。
何处周公勤小物，几时孔马又多能。
堇荼自采还堪喜，菅蒯谁从便可憎。
一到高堂荣采目，绝胜长道困钩膺。
秋林
罗与之（宋代）

秋晏玄云瞀积阴，平芜气象极萧森。
细看摇落风霜意，已见发萧天地心。
毕竟栽倾非外致，岂伊培覆自相寻。
若教宋玉曾闻道，九辩悲思未遽深。
次韵和丹阳裴如晦学士寄示与蔡子直陈述古唱
苏颂（宋代）

惠爱昔曾留二浙，能声行复表三河。
更传骚雅联编富，可是江山助思多。
题灵台县东山村主人
李嘉祐（唐代）

处处征胡人渐稀，山村寥落暮烟微。门临莽苍经年闭，

身逐嫖姚几日归。贫妻白发输残税，馀寇黄河未解围。

天子如今能用武，只应岁晚息兵机。
和黄门卢监望秦始皇陵
张九龄（唐代）

秦帝始求仙，骊山何遽卜。
中年既无效，兹地所宜复。
徒役如雷奔，珍怪亦云蓄。
黔首无寄命，赭衣相追逐。
人怨神亦怒，身死宗遂覆。
土崩失天下，龙斗入函谷。
国为项籍屠，君同华元戮。
始掘既由楚，终焚乃因牧。
上宰议扬贤，中阿感桓速。
一闻过秦论，载怀空杼轴。
题王叔和所藏磬石本兰亭叙
宗稷辰（清代）

升庵嗜古多创奇，岣嵝石鼓纷陆离。此本来从日所出，想自通倭初得之。

浮沈海外无人识，落寞千年谁拾得。成嘉相去亦有年，毡蜡不伤惟角折。

迨今阅世更长久，宝物自当不胫走。真赏偏逢节相迟，总呵定有灵祇守。

颇类遗经估舶传，鉴家过眼认云烟。人间晚出宜珍异，玉磬声高玉枕前。
与叔骥父子别后怅然怀之三首
赵蕃（宋代）

远斋老于文，立语更造极。
为我寄竹隐，深意遗笔墨。
向来说山林，俗眼多见白。
是公不吾呵，可谓计之得。
杂拟
顾梦圭（明代）

妾住越江边，江花照颜色。
清晨下机杼，日昃不停织。
绣出双鸳鸯，邻媪屡叹息。
采兰以自衣，掇椹以自食。
绮户阅芳春，恋此父母侧。
伯姊嫁五侯，少妹备宫掖。
含羞谢良媒，掩镜长默默。
车驾幸袐书省口号 其二
程俱（宋代）

清尘膏雨浃人寰，金殿晴开瑞雾间。帝座腾辉临璧府，飙轮纡景按蓬山。

龙鸾初识昭回迹，麑鹿惊随侍从班。再拜逡巡戴君赐，却迎天仗款贤关。
自咏
李覯（宋代）

俗态共纷纷，吾心谁与论。
几因清夜梦，还见古人魂。
圣域宁无乐，文家别有尊。
此身聊自足，独恐累儿孙。
再用韵送印老
李流谦（宋代）

抖擞孤怀十日谈，不将幽愤托巫咸。
别来断雁虚秋信，梦破惊巫忆晓岩。
脱叶趁风声互答，归鸦赴日影相衔。
临分斗偈无多惜，浊骨凭师为点凡。
汪舟次先生临晋唐诸帖卷 其三
陈元鼎（清代）

鸿词诸老各精神，却忆先人蹑后尘。都为文名掩书法，劫灰无处觅青珉。
读渔洋山人诗集感怀云图宾石超群诸先生皆渔洋裔也 其二
郑鸿（清代）

旧事重思各黯然，酒场诗社已成烟。归来自惜匆匆甚，回首风光十七年。
游东屯
关耆孙（宋代）

呼船渡西嚷，策马行东屯。
犹有竹下屋，依然柴作门。
林深多鸟雀，山对有猱猿。
世隔券尤在，堂非基自存。
稼云迷旷野，屏翠随层轩。
土厚疑吾里，溪清何处源。
餐英金有种，饭粒玉为要。
芦笋恋春渚，蕨芽蕃故园。
山名窃诸葛，城榜为公孙。
云雨峡前梦，琵琶山后村。
留人惟野趣，隔世绝尘喧。
墙度鸟飞影，泥留兔走痕。
渔樵老岁月，藜苋过朝昏。
槎汉我初返，梯参君暂扪。
车徒今附骥，行列旧同鵷。
休沐因闲日，攜持访古原。
摧颓一弊节，走逐双朱轓。
凉飙薄巾袂，佳气浮酒樽。
出游有此乐，相视而无言。
则为樵夫嘲，甚於人言烦。
取君古锦囊，盛我浣花番。
归去待星上，随江看月翻。
渔家傲 翠涛作煨榾柮诗索和以词代之六首 其一
王夫之（明代）

炉影圆红烟尾曳。汤瓶渐送松声碎。不是村醪无米兑。

难成醉。酸风昨夜新伤肺。

青镜古今多少泪。无缘却向寒崖坠。明月在天霜满地。

愁也未。两茎铁脊舒腰睡。
故侍御邹公抱节亭
孙觌（宋代）

一邱黄壤卧龙泉，光气轮囷夜斗边。长吏青毡无旧物，拾遗华屋有修椽。

凤麟毛骨皆如此，水石风流尚宛然。亭下不生闲草木，箨龙无数欲参天。
往芜湖迎石生师江上早行
许国佐（明代）

夜色霜天水，四更月正明。山寒烟欲净，帆稳浪将轻。

罢寝排乡梦，开炉试药罂。自兼悲喜集，款款话师生。
吴兴舟中有作
王之道（宋代）

大泽知何处，扁舟快此行。
绮罗纷胜赏，歌吹溢欢声。
茭葑春还合，波涛暮自平。
临风一披拂，谁识未归情。
重题钓台
方岳（宋代）

落帆曾傍芦花宿，借得先生月一滩。
鸥鸟未忘吾道在，江山肯作故人看。
树昏断岸潮声急，雪洗孤台石罅寒。
最喜吾宗诗有派，每依苍石插樯竿。
和申瑶翁咏物十四首 其一 竹粉
邓云霄（明代）

万竿晴拂渭川烟，解琼箨枝自皛然。湘水裙摇珠佩冷，葛陂云皛玉龙眠。

看来翻恨何郎妒，栽处应将汉署连。六月林间犹带雪，可留清韵待群贤。
李总干遗诗十四句师於一句之下加颂七句
释印肃（宋代）

昏迷曾未警，劳我个眼睛。
丝毫全不漏，云月事犹新。
达士知几者，常看无字经。
打动禾山鼓，舞起道吾神。
田舍二首
刘克庄（宋代）

源里人家太古时，争为鸡黍款渔师。
下山莫向城中说，第一休教太守知。
旅怀
阮大铖（明代）

愁思如芳草，春来日日生。
烟花迷令节，烽火掩孤城。
乡梦啼莺断，微生旅燕轻。
遥怜故林竹，新碧欲何成。
秋灯
释惟凤（宋代）

耿耿销深暗，孤窗岂暂忘。
照回秋梦断，静引夜吟长。
病鼠惊空穴，寒萤聚缺墙。
邻居选共惜，及物有馀光。
揽镜六言三首
刘克庄（宋代）

背伛水牛泅磵，发白冰蚕吐丝。
貌丑似猴行者，诗瘦于鹤何师。
明仲小侄归江浙饯之西渡有感二首
吴潜（宋代）

宿秧青碧穉秧黄，长叶抽苗势已张。
田就再耘秋有准，水收积潦旱无伤。
老牛引犊挨篱卧，新燕将雏贴水翔。
一壑一邱吾亦有，谁怜留滞尚他乡。
予从元德弟借到西廊书斋朝夕其间今二年矣戏
裘万顷（宋代）

虽有图书伴寂寥，不妨题作病僧寮。
蒲团竹椅南窗下，一炷炉香百念消。
春宫怨
谢与思（明代）

闻道春游玉辇骄，阶前芳草向人消。不知妾貌能如昨，镜里双眉久未描。
贤者之孝二百四十首·崔沔
林同（宋代）

忆昨升堂拜，何曾有杂宾。
事亡忍废礼，不复问疏亲。
牧儿
吴伯凯（宋代）

磊块胸怀漫不平，牧儿横草耤功名。
韩彭不载貂蝉死，牛背斜阳且意行。
新制小冠
陆游（宋代）

浅醉微吟独倚阑，轻云淡月不多寒。
悠然顾影成清啸，新制栟榈二寸冠。
春词
毛滂（宋代）

晓光开乡幄，晴色上金除。
初进春衣窄，犹应澣濯余。
庶草将蕃庑，群阴自退消。
迟迟杏梁日，长照紫宸朝。
满庭芳 藏头
王哲（金朝）

方觅残，馀蒙庵主，邀便出黄粱。中生秀，唯我最堪当。

内冲和九转，般运、二气飘扬。飙动，楼上下，出入呼光芒。

殃。取象滋，羊味酒，醴俱忘。灵真一点，圆照圭璋。印白莲秀艳，清净、别恁馨香。

华静，衣前引，齐唱满庭芳。
题曾景山通判寿衍堂
杨万里（宋代）

人家具庆已燕喜，人家重庆更奇伟。
宜春台上贤治中，妙龄斫桂广寒宫。
亲年九十身六二，芝兰玉树森庭砌。
上堂彩衣称寿觞，下堂绣口喧雪窗。
紫枢相公喜，祥大书寿衍。
名其堂五世，其昌未渠央。
同范直愚单履游浯溪
陈与义（宋代）

潇湘之流碧复碧，上有铁立千寻壁。
河朔功就人与能，湖南碑寻江动色。
文章得意易为好，书杂矛剑天假力。
四百年来如创见，雷公雨师知此石。
小儒五载忧国泪，杖藜今日溪水侧。
欲搜奇句谢两公，风作浪涌空心恻。
依韵和施正臣游圣果寺二首 其二
沈遘（宋代）

长爱高僧住绝岑，定知无复俗缘侵。人生扰扰应从昔，世事悠悠岂独今。

轩冕傥来真可愧，山林归去莫嫌深。孟轲事业谁能及，告子唯先不动心。
缪伯恭挽词
楼钥（宋代）

我实由汪出，垂髫托外门。
非惟拜先德，犹及见新婚。
谨厚推乡曲，恩慈笃弟昆。
善人今已矣，余庆在儿孙。
六月七日泊金陵阻风得钟山泉公书寄诗为谢
苏轼（宋代）

（一作赴岭表，过金陵蒋山，泉老召食，阻雨不及往）今日江老天色恶，炮车云起风欲作。
独望钟山唤宝公，林间白塔如孤鹤。
宝公骨冷唤不闻，却有老泉来唤人。
电眸虎齿霹雳舌，为子吹散千峰云。
南行万里亦何事，一酌曹溪知水味。
他年若画蒋山图，为作泉公唤居士。
归舟道中寄新繁大尹王蔗芗四首 其四
陈柄德（清代）

绝怜寒水老菰蒲，岁序催人感慨无。客舍漫劳严武骑，酒痕犹恋马卿垆。

岸飞翠羽人将去，诗结青莲兴不孤。剩有薛涛笺几片，蓬窗一路赋成都。
题双林寺
洪刍（宋代）

幽谷双林寺，荒郊得远寻。银钩遗墨在，笔谏慕贤深。

徙倚千山晚，坐愁三日霖。枯棋围白黑，聊复费光阴。
为王钦若作命书
曹谷（宋代）

七十年中一一加，弄珠滩上事堪夸。
碧油幢下闻啼鸟，千日招还上汉槎。
故友不可见新相知者有数
韩淲（宋代）

老觉宾朋日日稀，故家言语转依违。百年以往自兴废，千古其间谁是非。

江左风流徒可想，山东豪杰竟何归。勾吴于越连闽峤，瘴雨蛮烟百鸟飞。
和陈传道秋日十咏 其五 秋月
贺铸（宋代）

霜空出华月，樽酒聊相对。别夜复婵娟，故人千里外。
过田横墓二首 其一
唐庚（宋代）

成则为王败则亡，英雄成败本寻常。沧溟无际何妨死，却死东郊未耿光。
巫山一段云·雨霁巫山上
毛文锡（五代）

雨霁巫山上，云轻映碧天。远风吹散又相连，十二晚峰前。
暗湿啼猿树，高笼过客船。朝朝暮暮楚江边，几度降神仙。
埇桥旧业
白居易（唐代）

别业埇城北，抛来二十春。改移新径路，变换旧村邻。

有税田畴薄，无官弟侄贫。田园何用问，强半属他人。
游精思观回王白云在后
孟浩然（唐代）

出谷未停午，到家日已曛。
回瞻下山路，但见牛羊群。
樵子暗相失，草虫寒不闻。
衡门犹未掩，伫立望夫君。
忠武侯庙
汪元量（宋代）

夔门春水拍天流，人日倾城踏碛游。
古庙虫蛇穿画壁，竹风溪雨共啾啾。
五和
刘克庄（宋代）

雾扫山如泼黛浓，一开口笑古难逢。
斩新种柳辋川水，火急移莲玉井峰。
甚爱名花当辇致，远求佳果莫函封。
人生惟有田园乐，未可轻将仕易农。
双寿为陆元静亲
湛若水（明代）

乌纱珠翟映清宁，尔屋堂边两洞庭。樽俎湖山开寿域，长庚天姥听吹笙。
饯余倅鼎叟官满东归
陈元晋（宋代）

丙年同佐牧，相与最情亲。
乘月登楼夜，随风步屧春。
报来升转速，归去召除新。
一剑旧肝胆，持将问大钧。
腰痛苦甚戏作二绝句
徐瑞（宋代）

十万腰缠不足珍，腰围顿减可怜人。折腰不为五斗米，彭泽元来解忍贫。
四并堂
葛密（宋代）

华圃控弦秋习射，寒窗留烛夜钞书。
良辰美景饶心事，观日相并乐起予。
别仓使二首
陈文蔚（宋代）

服膺师训毅名斋，观省无妨动与偕。
只向此中窥所守，已知平日谨诸怀，
器充宠博乾坤大，理析精微律吕谐。
吾道古今穷不尽，一尊深夜讲朋侪。
寄题安福士人家赏静轩听雨二首 其二
赵蕃（宋代）

有听辄有感，所关非所闻。小轩渠对雨，远地我看云。

大被清霜晓，短檠寒夜分。朝昏解同趣，南北谢离群。
千秋节赐群臣镜
李隆基（唐代）

铸得千秋镜，光生百炼金。分将赐群后，遇象见清心。

台上冰华澈，窗中月影临。更衔长绶带，留意感人深。
残菊次韵立之
陈曾寿（清代）

小楼残菊伴淹留，卧起都忘岁月遒。自笑后时容爱晚，早成相负敢矜秋。

青霞郁意回馀绮，冷月招魂淡一钩。解道孤芳擅天地，骚怀端合付冥搜。
翰林权直罢归和朱约山韵
文天祥（宋代）

闲云舒卷无声画，醉石敲推一色棋。
试问挂瓢栖碧洞，何如襆被卧彤闱。
梦中芳草还成路，别后黄花又是时。
羞杀今年堂上燕，片心寄与雁南飞。
直舍雠理律书呈同舍二首
宋祁（宋代）

旧文新札俨成行，柏燻微开帙气香。
天下书多殊未见，颜生应笑下雌黄。
大雪后同觚庵至灵隐寺二首 其一
陈曾寿（清代）

万峰为云吞，玉龙群无首。飞丹翼绝壁，缥渺开琼牖。

一径排苍官，须眉俄老叟。寒泉未示寂，犹作风雷吼。

众佛相向冥，嗒然我何有。惟馀一钟声，纯白无所受。
八哀篇 其五 陆尚宝师道
王世贞（明代）

陆公昔射策，天子异其对。世路方易工，悠然成孤退。

折节酬古方，畅情在游艺。既成一家言，聊滋暮年味。

凤德匪遽衰，鸿心终何异。
忆越州 其二
吕夷简（宋代）

云门雪窦阻清赏，恍然目想心如遗。前溪后溪月上处，千山万山花发时。
初秋
陆游（宋代）

湿萤相逐照高栋，又见一年风露秋。
流落江湖常踽踽，扫平河洛转悠悠。
簿书终日了官事，尊酒何时宽客愁？拟倩天风吹梦去，浩歌起舞散花楼。
浪淘沙（祝寿）
米芾（宋代）

祝寿庆生申。德日维新。期颐眉寿寿长春。五福三灵禄永永，长寿仙人。

遐算等庄椿。□德康宁。年年欢会笑欣欣。岁岁仰依□寿域，彭祖广成。
庆游宝制
吴同山（宋代）

梅花玉立雪尤禁，岁岁吹香伴细斟。
日看篁车归戏彩，未夸荷橐已横金。
水云生阅市朝事，砥柱不移丘壑心。
德望益尊身暂退，他年乃听卫公箴。
时事枰棋着固难，奕秋袖手却旁观。
汉庭持论卑皋朔，洛社论年参潞韩。
富贵无心来则受，行藏有道处之安。
金笼放鸽徒夸诩，静处乾坤分外宽。
送赵守
徐积（宋代）

齐有高密，有沂有沐。旁有泰山，莒鲁郊关。

粤有人焉，气清神耸。立节以高，处义而重。维节维义，肇自布衣。

根本渊源，所养可知。以义为文，洪畅精微。以义持守，隐如坚城。

以义作为，动如精兵。面有正色，口无谀声。赤心可割，肝胆可倾。

以义接物，不矜不骄。以义临民，实庇汝曹。实康实济，实恺实悌。

民实宜之，实受其惠。方今天下，虽曰治安。正在所恤，民有饥寒。

公所往居，岂肯草草。戒吏侵渔，欲民温饱。言者为准，行者为表。

维恕维平，除烦去扰。狼摧其牙，虎缩其爪。父子室家，足以相保。

作此诗者，岂徒然乎。庶使其民，传告欢呼。
诲侄等书
元稹（唐代）

告嵛等：吾谪窜方始，见汝未期，粗以所怀，贻诲于汝。汝等心志未立，冠歳行登，古人讥十九童心，能不自惧？吾不能远谕他人，汝独不见吾兄之奉家法乎？吾家世俭贫，先人遗训，常恐置产怠子孙，故家无樵苏之地，尔所详也。吾窃见吾兄自二十年来，以下士之禄，持窘绝之家，其间半是乞丐、羁游，以相给足。然而吾生三十二年矣，知衣食之所自，始东都为御史时。吾常自思，尚不省受吾兄正色之训，而况于鞭笞诘责乎？呜呼！吾所以幸而为兄者，则汝等又幸而为父矣。有父如此，尚不足为汝师乎？

吾尚有血诚，将告于汝：吾幼乏岐嶷，十歳知方，严毅之训不闻，师友之资尽废。忆得初读书时，感慈旨一言之叹，遂志于学。是时尚在凤翔，毎借书于齐仓曹家，徒歩执卷，就陆姊夫师授，栖栖勤勤，其始也若此。至年十五，得明经及第，因捧先人旧书于西窗下钻仰沉吟，仅于不窥园井矣。如是者十年，然后粗沾一命，粗成一名。及今思之，上不能及乌鸟之报复，下未能减亲戚之饥寒，抱衅终身，偸活今日，故李密云“生愿为人兄，得奉养之日长”，吾毎念此言，无不雨涕。汝等又见吾自为御史来，效职无避祸之心，临事有致命之志，尚知之乎？吾此意虽吾弟兄未忍及此。荩以往歳忝职谏官，不忍小见，妄干朝听，谪弃河南，泣血西归，生死无告。不幸馀命不殒，重戴冠缨，常誓效死君前，扬名后代，殁有以谢先人于地下耳。呜呼！及其时而不思，既思之而不及，尚何言哉。今汝等父母天地，兄弟成行，不于此时佩服《诗》《书》，以求荣达，其为人耶？其曰人耶？吾又以吾兄所识，易渉悔尤，汝等出入游从，亦宜切愼。吾诚不宜言及于此，吾生长京城，朋从不少，然而未尝识倡优之门，不曾于喧哗纵观，汝信之乎？

吾终鲜姊妹，陆氏诸生，念之倍汝。小婢子等既抱吾殁身之恨，未有吾克己之诚，日夜思之，若忘生次，汝因便录吾此书寄之。庶其自发，千万努力，无弃斯须。稹付嵛、郑等。
岁暮思刘壮舆近在京师因壮舆言温公劝刘丈合
晁说之（宋代）

迢迢使我旅怀悲，促促思君岁暮时。
江上梅花今在落，鄜州月魄屡圆亏。
著书有底心过苦，行路无端山更危。
谁解合离南北史，吾曹白发恐难期。
买得城东废尼地
沈周（明代）

空閒佛地许儒居，敢谓行窝且贮书。老子不妨歌十亩，小儿还可就三馀。

西邻机杼勤堪劝，东圃耰锄拙未疏。更喜五溪环合处，闭门花柳似村墟。
挽阮宣义
洪咨夔（宋代）

夜气精神饱，春风笑语酣。
修篁森道北，丛桂郁城南。
雨露荣三釜，烟云老一龛。
泷冈阡上路，秋思薄晴岚。
漫歌八曲。西阳城
元结（唐代）

江北有大洲，洲上堪力耕。此中宜五谷，不及西阳城。

城畔多野桑，城中多古荒。衣食可力求，此外何所望。
夜泊枫桥望寒山寺
蒋浩（清代）

夜火疏钟伴寂寥，十年旧梦泊枫桥。清狂不见王司理，来问寒山寺外潮。
和严侍御柟木诗
杨虞仲（宋代）

两苍崖屹相应对，上面虬龙插崖背。
青铜为柯石为根，上有虫书篆籀破藓痕。
诘屈盘根少态度，深锁穷山烟雨暮。
不愿作材戹万牛，惊世之文那肯露。
人不满百雪满头，一生忧患几许愁。
湛辈去逐翁仲游，此树森森春复秋。
杜陵笔墨光万丈，当时憾不同清赏。
独寄黄花九日诗，云间声作琳琅响。
郁郁词二首 其一
郑世元（清代）

郁郁紫荆，枝条纷纷。枝条虽分，其本则均。父母生子，惟我弟昆。

弟昆分形，血气一源。予手若创，予足不伸。予体不伸，予心烦冤。

兄兮不关，谁知予之饥寒。
病中杂兴五言十首
刘克庄（宋代）

鳌顶来差晚，龙髯去莫攀。
不能从襄野，只合殉桥湾。
谒金门
李流谦（宋代）

山数尺。江草江波同碧。晚雨吹风才数滴。行人心更急。

漠漠疏风如织。遮断客愁不得。肠断故园无信息。灯花闲手剔。
左虞过访漫答二首 其二
陆治（明代）

束帛惭丘壑，挥锄自畎塍。避人聊伏腊，阅世任飞腾。

劳来亲龚遂，交游重李陵。白头元旧好，青眼代相仍。
拟古
苏籀（宋代）

六州斋榻釂分鹅，谁料延平最解歌。
蒲孤崔姝白楼少，阖闾吴解治容多。
频烦画戟凝芗寝，辍选鸾篦插皂罗。
勿俾台山洞天侣，眇无刘阮醉颜酡。
陈东桥招饮秋庐
朱琦（清代）

寒烟开别墅，落日坐疏楹。饮少客亦醉，树多秋有声。

琴尊王冕宅，画史子云觥。笑语见滋味，归途踏月行。
比在阜城寺中韵所得语还里任伯首和之因并录传冀有相广者 其八
王安中（宋代）

我观扬子云，不解子舆语。浩然天地间，忍事草玄苦。

烛龙临太空，鉴火君自取。
寄林太守
张继先（宋代）

长生门户谁不爱，只要自己下功大。
九宫台上黄芽生，白玉池边蟠桃在。
撞动一磋鬼神伏，拨转地轴阴魔败。
河车搬上九重天，日月炼成金世界。
寒山子庞居士诗
黄庭坚（宋代）

我见黄河水，凡经几度清。
水流如激箭，人世若浮萍。
痴属根本业，爱为烦恼阬。
轮回几许劫，不解了旡明。
寒山出此语，举世狂痴半。
有事对面说，所以足人怨。
心真语亦直，直语无背面。
君看渡奈河，谁是喽罗汉。
寄语诸仁者，仁以何为怀。
归源知自性，自性即如来。
任运堂试张通笔为法耸上座书寒山子庞居士诗两卷。涪翁题。
和光洞
方信孺（宋代）

和光深洞隐昌期，门锁烟萝不可窥。
欲问榴花好消息，只今难问旧题诗。
过梁殿一殿章山园三首 其三
陈恭尹（清代）

五峰相望水回环，翠色林香杳霭间。怪得过君皆大醉，主人家住是中山。
求志书院诗四首陈师道履常之所居也
李廌（宋代）

癯槁岩下士，迹隐心捷径。
汗颜尘中夫，谄笑幸游骋。
贤哉陈夫子，两不伤厥性。
洁身风波涂，独若万钧锭。
江郊
苏轼（宋代）

江郊葱昽，云水茜绚。埼岸斗入，洄潭轮转。先生悦之，布席閒燕。

初日下照，潜鳞俯见。意钓忘鱼，乐此竿线。优哉悠哉，玩物之变。
居中馈薏苡青头鸡小诗代简
李新（宋代）

弹杀能言笑解颐，载归招谤问谁知。
难随白鹤同时放，且伴黄粱一处炊。
送然上人南还
林逋（宋代）

囊携琴谱与诗稿，寄卧船窗一榻深。
莫向云中认江树，等閒惊起故园心。
戆老庵会陈龙图
韩琦（宋代）

北第新成戆老庵，日期休此养无堪。地偏深得幽居兴，景野难将俗好参。

户外鸣泉疑拊石，城头丛薄当凝岚。何须便挹浮邱袂，且奉高贤听雅谈。
哭王元裕
温庭筠（唐代）

闻说萧郎逐逝川，伯牙因此绝清弦。柳边犹忆青骢影，

坟上俄生碧草烟。箧里诗书疑谢后，梦中风貌似潘前。

他时若到相寻处，碧树红楼自宛然。
偈颂七十六首
释师观（宋代）

目顾四方，指天指地。
独弄单提，无是不是。
普请恶水蓦头浇，不忘灵山亲受记。
送节操翁住阎寺
释绍昙（宋代）

早年教海已驰名，破衲青灯究一经。
不惜虚空开口说，肯教顽石点头听。
宸奎锡命旌梅坞。丹桂飘香供柏庭。
蓦山溪
徐观国（宋代）

儒官措大，是官曰都得做。宰相故崇下，呼召也须同，太原公子，能武又能文，闲暇里，抱琴书，车马时相过。

樽开北海，减请还知么。叵耐这点徒，刚入词、把人点污。儒冠屈辱，和我被干连，累告讦，孟尝君，带累三千处。
季怀设醴且示佳篇再赋一章以酬五咏
周必大（宋代）

卯饮高楼彻暮霞，绝胜茅屋己公茶。
篛包句好逢真赏，荷叶瓯深称嫩芽。
诗老坐中容我辈，朝贤乞处藉君家。
从来佳茗如佳什，屡酌新烹味转嘉。
次德符韵六诗 其二
邹浩（宋代）

木杪秋风鸣飒飒，环步空亭日千匝。忽迂征辔入衡门，共看霜轮上云叶。

紫烟收尽拟阶升，白露漙空欣手接。何须清酌浣枯肠，自觉爽气滋双颊。

可怜末路竞牛毛，不悟劳生寄蚊睫。向非霸处务功成，争得盟时遭智劫。

西山君故有风期，我亦从今理归楫。
次韵宗郎中师仁见示古风
喻良能（宋代）

平生癖瘀诗，业债馀清净。
但已心孔开，敢夸笔锋劲。
疾书或欹斜，所向必雅正。
顾惭非晋人，出语那韵胜。
亦好三亩园，松竹互掩映。
门阑虽间启，俗客未省迎。
岂唯惬幽情，颇复动诗兴。
朅来古泮宫，未谙麋鹿性。
何处更有诗，抗走足不定。
宗英出大篇，重此绿绮赠。
未应费推敲，讵止工竞病。
此作不为妙，妙处知难更。
吟坛将风雅，琐尾宜退听。
贺白真雁行，离骚可奴命。
熟复句中眼，如对麈尾柄。
迷途获指南，从此识畦径。
自应形赞叹，谁复献嘲评。
佳处未易知，当有识者证。
慕溪黎子别号也父曰一溪故曰慕溪云 其一
霍与瑕（明代）

千树桃花蘸武溪，东风芳草绿萋萋。重来踪迹无寻处，肠断渔郎思欲迷。
戏和于寺丞乞王醇老米
黄庭坚（宋代）

君不见公车待诏老诙谐，几年索米长安街。
君不见社陵白头在同谷，夜提长鑱掘黄独。
文人古来例寒饿，安得野蚕成茧天雨粟。
王家圭田登几斛，于家买桂炊白玉。
觉安寺
韩淲（宋代）

寒夜萧萧一枕清，小窗梦破竹风声。不知身在红尘里，何处知今有宦情。
过吴江访尉曹李仲纯不值简寄之
赵蕃（宋代）

晓寻仙尉向吴江，闻道乘舟警吠厖。
渔具画图赊面觌，松陵酬倡阻心降。
因人尚拟它时寄，共看无因绝境双。
二季一翁新作别，望君须遣候船窗。
城南夜宴
柯鸿年（清代）

自笑寻芳学少年，燕莺身世总堪怜。灯红酒绿销魂地，雨细风和适意天。

□阁开时春郁郁，绮筵散去恨绵绵。护花宁肯居人后，何不相逢未老前。
冯主事粉署画故山读书处
李时勉（明代）

忆昔少年读书处，野竹苍松蔼云雾。下帷尽日绝烦嚣，开帙临云得深趣。

荜门蓬户霏岩烟，溪壑犹为静者怜。孔明有意吟梁甫，扬子留心草太玄。

清风最好穷今古，焚兰映雪甘辛苦。十年游息无与伦，数亩林泉自为侣。

君不见狂侠儿，轻裘骏马纷相驰。白日群游几人伴，青楼一笑千金资。

又不见富家子，锦衣珍馔矜豪侈。堂上歌钟遏晓云，门前车马如流水。

但誇意气恣所为，一字从来都不知。羲和西飞花落地，昨日繁华今日非。

以兹感激志犹勤，踪迹频年不出门。长杨赋就人始羡，金榜名成谁不闻。

自从作官别乡井，羁思离怀不能屏。故令图绘坐中看，咫尺江上觉寥迥。

粉署长閒乐有馀，朝回对此形神舒。倚槛浑惊蠹鱼起，临潭宛见鲛人居。

大夫出身事明主，报国何心怀旧土。却笑吴中张季鹰，独忆秋风便归去。

吾观冯子好胸襟，画图幽意颇难寻。欲将蠹简树勋业，不负当年一片心。
长安晓望寄程补阙
司空曙（唐代）

迢遰山河拥帝京，参差宫殿接云平。风吹晓漏经长乐，柳带晴烟出禁城。

天净笙歌临路发，日高车马隔尘行。独有浅才甘未达，多惭名在鲁诸生。
用韵索青娥丸
刘宰（宋代）

病馀不赋恼侬歌，活计江湖一钓蓑。
傥许膏肓驱二竖，肯令红粉污青娥。
再和韵上石塘吴
王奕（元代）

人心六籍未尝焚，千古师存道亦存。
见说汶阳官路口，几年鞍马上君门。
和汪钝翁姑苏杨枝词二首 其二
计默（清代）

去年折剩复依依，赢得江头紫燕飞。委属东风与将护，一枝留待藁砧归。
钓鱼歌题凌支南真
沈彤（清代）

爱钓非爱鱼，无鱼心已足。闲把一竿行，迥塘泛秋绿。
点绛唇 次张伯修韵
洪咨夔（宋代）

花事无多，笙歌绾取东风住。玉彝雕俎，楼外更筹屡。

醉唤骊驹，催上天梯去。君知否。半边铜虎。邓艾经行路。
丰厓社饮席上闻前星之喜分韵得国字
朱朴（明代）

列圣垂大统，吾皇绍华国。心同天地仁，阳春育群物。

元卿立中朝，壮士守疆埸。臣伏来四裔，恩化被蛮貊。

峨峨蓬莱殿，亹亹诗书窟。熙熙十五载，过眼犹顷刻。

所怀惟春宫，脩省慎厥德。圣祖在天灵，上帝相感格。

今兹岁丙申，孟冬戊子吉。煌煌前星耀，太子降坤阈。

玉皇亲抱送，大宝非偶得。雏凤下高冈，潜蛟起溟渤。

流虹烛宫闱，异香散庭掖。日月分重瞳，山河秀骨骼。

天子开龙颜，圣母悦慈色。玉音中使传，群臣正袍笏。

万方集朝贺，笺奏来玉帛。金鸡忽翱翔，丹诏方烜赫。

大哉寰宇内，和气蔼边域。迁谪返遐陬，蠲除遍阡陌。

野夫田间农，欢忭释愚惑。再拜祈千秋，千秋永无厄。

滔滔黄河流，郁郁南山柏。
质夫和来
邓肃（宋代）

我生不顾四壁空，千金买笑醉春风。
半夜酒红潮玉颊，亭亭秋水影芙蓉。
作文忽慕元和格，送入贤关亲眉白。
遽闻皇甫语穿天，渊源盖是退之客。
琢句出人数等高，要令天下无英豪。
击节一观百忧失，不觉此身犹布袍。
平生自足牛蹄水，为公辟易数百里。
愿得佳句时飞来，此间幸有子期耳。
雨意朝来犹许重，安得相从恣嘲弄。
虀盐充腹灯一萤，兀坐亡聊真梦梦。
会鞭匹马城东陬，对床臭味两相投。
归来笔下饱奇怪，不须更事子长游。
丹桂
林俊（明代）

凉入金风利，香浮玉树幽。月移天上种，名动世间秋。

炎德文昌盛，丹砂火候柔。赏心惭酒分，晴倚水西楼。
菩萨蛮（初夏）
王齐愈（宋代）

暑烦人困妆时午。午时初困人烦暑。新诗得酒因。因酒得诗新。

烦金歌眉举。举眉歌金烦。人妒月圆频。频圆月妒人。
和邱提刑寄湖南贾度支
蔡襄（宋代）

何处多离感，山邮霁野光。
清吟贯骚雅，远意属荆湘。
霜树呈秋色，风兰生晚香。
使轺偏倚望，摛藻寄回肠。
病起即事
朱伦瀚（清代）

料峭余寒薄晓暾，东风连日未开门。渐添篆雾芸香细，小沸垆涛药火温。

破梦邻鸡交午唱，絮怀归雁过云喧。如何二竖浑无赖，顿使休文兴莫论。
纳凉
秦观（宋代）

携杖来追柳外凉，画桥南畔倚胡床。月明船笛参差起，风定池莲自在香。
送蓬庵梵老
王炎（宋代）

缓行聊复倩人扶，炯炯精神两碧矑。
落笔语言清透骨，恐公胸次有冰壶。
送祝君晟之官昌化
陆文圭（元代）

九里河梁昔携手，酒酣共折城南柳。
春风六载忽吹过，浮云万事无不有。
馀生闭户忍寒饿，薄宦隋方困奔走。
径从莲幕换青衫，犹胜兔园嘲白首。
我床昨夜破却瓮，君印何时大如斗。
肯将车服耀故人，未觉来往烦佳友。
从今出处何忘言，柳边重饮城南酒。
刈麦
释居简（宋代）

恨入崆峒渺，偏于麦熟时。谬将勤补拙，愧在素仍尸。

仰识阴阳足，丰酬饼饵思。秋高禾黍实，不与宿根期。
代应二首 其一
李商隐（唐代）

沟水分流西复东，九秋霜月五更风。离鸾别凤今何在，十二玉楼空更空。
哭叶授
释智圆（宋代）

今春闻落第，为君心栖然。
束书独南还，愤气胸间阗。
迹寄浙河独，家延南海边。
遘疾既弥留，一命成弃捐。
囊中无馀金，零落空文编。
龟鹤本微类，享寿皆千年。
如何君子儒，三十归重泉。
天高不可问，为君强问天。
会独木和尚
释云岫（宋代）

坐致太平元是我，埋兵挑战却输君。
铁浮图下曾相见，灯盏花开五夜春。
送麻信之内乡山居
陈庚（宋代）

四海纷挐战虎龙，惊麇无计脱围中。莫贪利禄招时忌，要学聱牙与世同。

汝水应逢寒食雨，淅川行趁舞雩风。离心洗荡方如许，莫上危楼听断鸿。
十月二十八日夜鸡初鸣时梦与数女仙遇其一作
陆游（宋代）

虹作飞桥蜃吐楼，群仙来赋海山秋。
玉姝定自多才思，更与人间替说愁。
临江仙（题清溪图）
俞紫芝（宋代）

弄水亭前千万景，登临不忍空回。水轻墨澹写蓬莱。莫教世眼，容易洗尘埃。

收去雨昏都不见，展时还似云开。先生高趣更多才。人人尽道，小杜却重来。
骢马驱
徐陵（南北朝）

白马号龙驹。
雕鞍名镂渠。
诸兄二千石。
小妇字罗敷。
倚端轻扫二。
召募击休屠。
塞外多风雪。
城中绝诏书。
空忆长楸下。
连蹀复连{?甫}。
闻钟五更起行
晁说之（宋代）

野寺钟声报晓寒，征人方梦到长安。
茫然涂路知难易，两避胡尘一岁残。
偈颂十七首
释师范（宋代）

大地黑如漆，古今无消息，
达磨老臊胡，九年空面壁。
和叔宽田园六首 其六
苏过（宋代）

十年资章甫，人弃我亦闲。得从长沮游，时把严陵竿。

本非厌作吏，未忍违故山。朝来行西畴，果腹惟三餐。

信哉负郭美，五斗何足干。长为田舍翁，所乐非所叹。
杂曲歌辞。壮士行
施肩吾（唐代）

一斗之胆撑脏腑，如磥之筋碍臂骨。有时误入千人丛，

自觉一身横突兀。当今四海无烟尘，胸襟被压不得伸。

冻枭残虿我不取，污我匣里青蛇鳞。
吹台
许景衡（宋代）

闻说吹台上，秋来锁薜萝。白云长自在，幽径复谁过。

天末空愁眼，尊前且浩歌。山林与廊庙，二者竟如何。
天童俊侍者求颂
释居简（宋代）

笑将三应谩痴绝，老贼豩哉诈受谩。听尔情忘恩义断，珊瑚枝上月团团。
仓部弟和前韵再得五首 其三
刘克庄（宋代）

荆花开渐少，瓜蔓摘几空。赖有长头子，相从秃鬓翁。
西村醉归
陆游（宋代）

侠气峥嵘盖九州，一生常耻为身谋。
酒宁剩欠寻常债，剑不虚施细碎雠。
歧路凋零白羽箭，风霜破弊黑貂裘。
阳狂自是英豪事，村市归来醉跨牛。
观孙太古周天二十光宿星君像图
吴莱（元代）

大圜杳何极，鳌柱屹不倾。日月光最耀，众星莽纵横。

周天二十光，错粲各有名。荒哉审厥象，晃朗夺目睛。

东垣青龙崛，西圉白虎狞。翾飞鸟隼状，偃伏龟蛇精。

紫宫自然拱，银汉无复声。五行所经纬，甘石知性情。

上界足官府，神人居穆清。韡晔逞幻怪，顤顤振铿轰。

跳踉鬼脚捷，舑舕兽面赪。裳衣互裸袭，角鬣纷披鬇。

岂其太白变，嬉戏类孲婴。或者荧惑动，威怒流欃枪。

照临多芒角，躔次在缩赢。揣摩过人料，綵绘匪世程。

伊谁驾一气，得以导九坑。想像陵倒景，观游抚层城。

虚空何宫宇，苍莽孰节旌。毋宁秉笔际，溘此埃风征。

凡夫本狭见，四顾惟寰瀛。夜叉冰澨呀，罗刹炎徼瞠。

鲛女买绡出，狗夫衔箸争。祇疑列宿质，却混殊方氓。

山神对我博，刻石华山陉。海神靳我画，浪卷沧海鲸。

天神讵可识，万古欺聋盲。星占世有职，画史吾奚评。
常山别同年王莪园太守
赛都（清代）

兰谱同心共几年，琴尊今日对离筵。梦回春草池边路，人隔桃离洞口天。

六诏风烟新紫绶，三朝人物旧青毡。门前一道滹沱水，锦字时凭赤鲤传。
咏史上·成帝
陈普（宋代）

元帝斋宫纳弁儿，阿娇金屋篡歌姬。
披香博士多才学，刘氏家传有未知。
题司马相如琴台
邵博（宋代）

长卿本豪杰，礼法安可处。
手弹南风琴，心调东邻女。
杂身慷保南，初不忌笑侮。
大者固已立，下此皆可补。
三赋争日星，一书起今古。
其余不自秘，辄为人所取。
何当尽见之，真是文章祖。
凛然千载下，英气犹可睹。
儿曹尔何知，杯酒那可污。
故台已丘墟，胜绝谁敢据。
我来访遗迹，低回不忍去。
诗成欲叫君，云车隔烟雾。
汉武出猎
钱起（唐代）

汉家无事乐时雍，羽猎年年出九重。玉帛不朝金阙路，

旌旗长绕彩霞峰。且贪原兽轻黄屋，宁畏渔人犯白龙。

薄暮方归长乐观，垂杨几处绿烟浓。
满江红·六皆重过敝邑，水阻兼旬，游醮极欢，于其行也，赋此送之 其一
陆震（清代）

晚岁论交，算尔我、胜于昆仲。最今岁、雨番欢聚，故人情重。

画舫乘春欣过访，官桥欲别愁相送。恰残冬、荒县又重逢，浑如梦。

华筵畔，频陪从。留宿处，时时共。正同云密布，飙风乍动。

雪压万家鸳瓦白，寒煎千里长河冻。任夜深、相向拥红炉，欹春瓮。
过江州柴桑渊明故居
曹勋（宋代）

匡庐游遍僧家园，南望柴桑墟里烟。
但寻疃畦供指画，不知市井今几迁。
五柳既无只衰草，三径莫识皆平田。
欲归四顾但遐想，归来高致犹凛然。
皆令黄夫人过寓山闺即事
德隐（清代）

吟得新诗子夜残，银釭点点照花栏。须臾小婢来相报，深竹乌啼月满滩。
上塚吟
文天祥（宋代）

余昔从君时，上堂拜姑嫜。
相携上祖塚，岁时持酒浆。
姑嫜相继上，马鬣不在乡。
共君瓯盂饭，清涕流襦裳。
君贫初赴官，有家不得将。
妾无应书儿，松梵槚自成行。
君别不复归，岁月何茫茫。
长安拥朱绶，执雁事侯王。
岂无一纸书，道路阻且长。
年年酹寒食，妾心良自伤。
君家旧巾栉，至今袭且藏。
谅君霜露心，白首遥相望。
谢范信中钤辖惠笋炙
张扩（宋代）

野人败壁屋数椽，枯肠如龟复如蝉。未忧饱死笑方朔，且要臞形追列仙。

故园千本箨龙儿，轻雷殷户争蜿蜒。冻泥封根手自斸，一箸可当百味鲜。

朅来曹南风土恶，齑饭酸呕羊酪膻。君家何从得此品，新馥惠我惊馋涎。

便当过门乞馀炙，未信羹釜声轑然。
雪中怀广教真上人
梅尧臣（宋代）

苍山去不远，日日起寒云。
堂上看飞雪，水边思练裙。
铜缾生薄冻，桂火压残薰。
欲往有余兴，林幽路不分。
送晁侍郎知抚州
吕本中（宋代）

与君相从四十载，老病昏昏君不怪。交游大半在鬼录，一时辈行惟君在。

前年簪笔侍明光，论议风流传梗概。迩来同住此荒城，笑语澜翻绝机械。

薄酒重寻他日盟，新诗未了平生债。今君奉诏作邻郡，共喜朝廷有除拜。

定知惠政及斯民，一洗从来州郡隘。瓮头春色早晚熟，远寄还须例沾丐。

为君试草德政碑，萧何自昔文无害。
送天台李令庭芝
梅尧臣（宋代）

吾闻天台久，未见天台状。
去海知几里，去天知几丈。
峰岭隐与出，岩壑背与向。
云雷反在下，泉暴反在上。
幽深无穷窥，杳渺无穷望。
至险可悸栗，至怪可骇丧。
石桥弯长弓，跨绝弦未放。
当时白道猷，平步入青嶂。
去为六百石，亦见志所尚。
子欲广异闻，可以一寻访。
画舫
朱继芳（宋代）

画舫茭中出，青山树上斜。
浪醒孤客酒，尘盍万人家。
浣溪沙
蒲松龄（清代）

旧向长堤缆画桡，
秋来秋色倍萧萧，
空垂烟雨拂横桥。
斜倚西风无限恨，
懒将憔悴舞纤腰，
离思别绪一条条。
湖居与仁先结邻赋呈四首 其三
俞明震（清代）

飞鸟入深谷，遗我以窅然。幽境不可逐，坐看风炉烟。

韩子就今不，蒙叟尊神全。苟能通此意，却病惟痴顽。

动驰域外想，未觉心地宽。吾庐适可止，但取远与偏。

花竹有新意，云水皆恬安。饱食肉边菜，端学忘家禅。

妙窍观如何，还我萧寥天。
滕王亭子
杜甫（唐代）

君王台榭枕巴山，万丈丹梯尚可攀。春日莺啼修竹里，

仙家犬吠白云间。清江锦石伤心丽，嫩蕊浓花满目班。

人到于今歌出牧，来游此地不知还。
诸道友以法爱故常至包山以偈却之
释怀深（宋代）

老僧多病厌将迎，且卜西山隐姓名。若是吾家真道友，隔湖相见最分明。
合欢带（林钟商）
柳永（宋代）

身材儿、早是妖娆。算风措、实难描。一个肌肤浑似玉，更都来、占了千娇。妍歌艳舞，莺惭巧舌，柳妒纤腰。自相逢，便觉韩娥价减，飞燕声消。

桃花零落，溪水潺湲，重寻仙径非遥。莫道千金酬一笑，便明珠、万斛须邀。檀郎幸有，凌云词赋，掷果风标。况当年，便好相携，凤楼深处吹箫。
同厉三志卢大漘酌性公总持丈室
姚燮（清代）

人天香饭林，斗室瓮中月。是于六根外，营此狮子窟。

城山缭翠屏，晚浦雨初歇。低云包钟声，不使散蓬渤。

置筵松下堂，苾然茗浇饽。细糁成雪花，腻我唾衫滑。

风摇烛渐微，人影向烟没。继爇光明镫，听龙语空钵。

斯时屋楞间，雾海正辽阔。略见窗隙澜，摇动绣幡活。

下有掣浪鲸，上有睨霄鹘。师持金刚宝，智慧炯毫发。

授客定止心，邀坐大津筏。诸君非木偶，有狂胡不发？

缚身苦众魔，谁能断手辣？愿以舍利坚，琢为我诗骨。

了此半偈参，在胸已无物。讵忧山鬼睇，来蛊居士佛。
无住庵主为余写真报之以诗
周紫芝（宋代）

骅骝固绝足，韩干真画者。傥欲万口传，当画千里马。

吾才如跛万，子不解腾跨。初无籋云姿，何劳人摹写。

支郎妙人物，名声遍日下。事苟不当急，操笔有用舍。

一逢菘韭翁，终安陋朴野。无盐元自丑，强欲相纷赭。

至技不可名，厚意徒久假。我欲报之诗，有作非大雅。
时人为刘巴语
佚名（魏晋）

生居三湘头，死葬三湘尾。
又和督决囚
韦骧（宋代）

旰食忧民睿思焦，默怀时雪滞层霄。十行新下宽囚诏，诸道交层奉使轺。

缧绁稀疏至恩浃，旄倪欢感大钧调。宣扬德泽惭绵弱，但采尧民击壤谣。
幽居
陆游（宋代）

剡曲故庐归未得，蹔从地主借茅茨。
桃花春水梦不到，菰菜秋风心自知。
强健犹穿几两屐，荣华正似一絇丝。
此心炯炯无人会，烟雨苍茫独立时。
王叔明画云山图歌
袁凯（明代）

有客来自高句丽，遗我一幅丈二纸。
纤白只如松顶云，光明不减吴江水。
藏之箧笥今七年，妻孥爱惜如纨绮。
至正乙巳三月初，王郎远来访老夫。
升堂饮茶礼未毕，索纸为画云山图。
初为乱石势已大，橐驼连拳马牛卧。
忽焉披地高入天，欲堕不堕令人怕。
其阳倒挂扶桑日，其阴积雪深千尺。
日射阴崖雪欲消，百谷春涛怒相激。
林下丈人心自闲，被服如在商周间。
问之不言唤不返，源花莫莫愁人颜。
老夫见之重叹息，何由致我共绝壁。
王郎王郎莫爱惜，我买私酒润君笔。
晓晴启跸
弘历（清代）

龙公悔祸殢雨收，相风西北来飕䬟。倦云片片去如流，潦水尽飕分路邮。

跋涉以已先众俦，习劳小试防惰偷。文恬武嬉非善谋，更堪慰者农功诹。

野水就下道为沟，实不害稼历览周。喜出望外人知不，穑事最要次乃蒐。
谒金门 早秋
韩奕（元代）

秋已到。秋到今年何早。秋未到时愁动了。到秋愁不少。愁尚疏浓难扫。愁下肠空易绕。要得没愁惟睡好。愁还将睡觉。
题吴希周百蝶图此诗收于连横《台湾诗乘》，又载林文龙《台湾诗录拾遗》。
巫宜福（清代）

滕王图画谢家诗，一种风流一段痴。不是钟情偏爱蝶，羡他占尽好花枝。
重九登楼 其二
陈士荣（清代）

宦情羁思两难堪，且喜追陪竟日谈。物外箫疏容我览，望中区画几人谙。

雁归中泽声犹急，蝶绕东篱舞正酣。敢谓独醒拚一醉，笙歌宴罢漏敲三。
雨中游西庵
蔡肇（宋代）

夹岸鸣钟早渡回，冥冥江色未全开。
西庵要看千峰碧，更有江南半月梅。
补篱
韩淲（宋代）

补篱去恶竹，修径护幽草。微风入庭榭，秋雨汎池沼。

荷香浸狂澜，林影动深窈。宽平日月闲，湫隘天地小。
送屠文治侍御使苍梧
郑善夫（明代）

衰䬃仍乖别，羁栖几过从。驽骀无熟路，鹰隼自秋空。

铜柱扶桑下，郁林沧海东。南征且乡邑，大不类秋蓬。
眉峰水陆寺
赵某（宋代）

贪观眉妩翠，舣棹碧云间。
萧寺前临水，丁家旧住山。
苔深僧迹静，松冷鹤巢鳏。
拜手先祠下，奔驰觉汗颜。
木犀花 其四
方一夔（宋代）

曾住仙山九折岩，夜凉萝荔挂衣衫。月窥樽里如相伴，人立花衣自不凡。

丛绿联环玱玉佩，残黄锁骨现金函。枝空蟾窟今谁记，犹道东陵系旧衔。
寄泉南守赵表之
曾几（宋代）

天遣高人下别峰，谅无官事汩胸中。
香来海外沈烟碧，果熟林胸荔子红。
曹植诗篇疏入社，裴休参问远同风。
萧然丈室维摩诘，何日文殊对此翁。
芳庭为作希圣二字以诗谢之
胡仲弓（宋代）

贯休铁画天下奇，芳庭心法今似之。偃波垂露久不作，云烟洒洒光陆离。

北山塔颖健笔卓，西湖倒泻为研池。长空万里纸一幅，等闲挥翰摇坤维。

大书姓氏笺金阙，书仙惊问子为谁。安定后人希圣父，曾披骨鲠干龙墀。

公权笔谏粗有志，未知所遇何如时。书仙闻言发一笑，风云际会须有期。

何当浓墨写竹帛，千古万古长昭垂。
简巽老
李处权（宋代）

雨后绿阴无处著，风前黄鸟为谁歌。
天为世乱相逢少，子以诗鸣不遇多。
行在故人能健否，瘴江逐客奈愁何。
典衣尚可供汤饼，蚤作清凉肯重过。
借魏元理画
张孝祥（宋代）

复古殿中留醉墨，只今神品世间无。衡山尚画传家宝，花鸭来禽肯借不。
龙隐岩
张田（宋代）

龙隐晦冥时莫考，龙骧拿攫迹堪惊。
孔明久卧养全德，老子忽飞归太清。
溪上一天常气胜，洞中六月自寒生。
至人不得无情处，甘泽年年洒百城。
是日归馆中作
张埴（宋代）

一声湖外笑掀天，谁挽杨枝舣酒船。
倚柱宛然闻鹤语，买花却不要犀钱。
山阴拟去重为客，路滑归来亦悟禅。
还讶春风无勾事，绿林吹血化杜鹃。
题夏昶四时画竹图四首 其二 淇园晴翠
林大春（明代）

修篁怪石俨仙班，长日轻风响佩环。无限晴光重苍翠，淇园何物更追攀。
扫花游（绿阴）
王沂孙（宋代）

小庭荫碧，遇骤雨疏风，剩红如扫。翠交径小。问攀条弄蕊，有谁重到。谩说青青，比似花时更好。怎知道。□一别汉南，遗恨多少。

清昼人悄悄。任密护帘寒，暗迷窗晓。旧盟误了。又新枝嫩子，总随春老。渐隔相思，极目长亭路杳。搅怀抱。听蒙茸、数声啼鸟。
怀梅水村十绝用张小山韵
赵必象（宋代）

纸衾如水梦难成，抱膝灯前读北征。
懊恨雁来无个字，海云千里雨溟溟。
清平乐
杨冠卿（宋代）

翠团嘉树。杜宇呼春去。帘卷金泥凝望处。几点红薇香雨。

等闲过了花时。殷勤来问酴醿。恰有一枝春在，画楼红日林西。
春意五绝 其二
欧阳澈（宋代）

高情忽逐晓云空，喜见枝头一点红。秖恐好花俱有主，拟为词客伴春风。
己夘仲秋复当计偕北上以家母病不赴与诸友言别四首 其一
胡应麟（明代）

荏苒岁时迈，蟪蛄鸣前庭。大火倏西流，白露中夜零。

公车有程倏，仆夫戒我行。州郡忝招邀，闾里相送迎。

肃肃同袍侣，命驾来林坰。各言休明世，努力事遐征。

夕当辞室家，明当赴神京。
蚕麦二首
苏辙（宋代）

三界人家多鲜福，一时蚕麦得难兼。
锄耰已愧非吾力，汤火尤惊取不廉。
贵客争夸火浣布，贫家粗有水精盐。
薄衫冷面消长夏，扪腹当知百不堪。
与杨如愚四首 其二
陈渊（宋代）

半生踪迹辱泥沙，胸胆初无献子家。臧谷亡羊俱可念，不须蛮触故纷拿。
送人赴宜兴教授
牟巘（宋代）

催唤沙棠港口船，门前龙象耸初筵。养亲始愿家良近，事道中年志愈坚。

美俗一新吾礼乐，高贤多羡此山川。不妨且为坡翁住，却上玉堂陪众仙。
上客
胡宿（宋代）

上客何为者，平生富义名。飞钤师鬼谷，谈笑敌神兵。

然诺千金重，交游万户轻。平台置酒召，碣馆侧身迎。

土缶邀秦击，铜盘劫楚盟。纵横三寸舌，厌饫五侯鲭。

龙种腾长坂，霜雕刮太清。谁能弹剑铗，北海有长鲸。
山长潘同舍南归袖诗为惠奉和一首
林希逸（宋代）

南郡谈经得誉还，久知言行有防坛。合从金帖毡书后，便入宫花院柳间。

雅抱清如漉明月，俗情险甚渡扬澜。慇勤话旧溪干去，好友相期向道山。
大观祀社稷九首 送神用《宁安》。
郊庙朝会歌辞（宋代）

尊罍芬香，威仪肃雍。灵心嘉止，洋洋交通。神归降禧，年斯屡丰。

仓箱千万，慰予三农。
仙茶灶
陈梦庚（宋代）

尽夸六椀便仙灵，得似仙山石乳清。此水此茶须是灶，无人肯说与端明。
蒲中杂咏 御波亭
赵鼎（宋代）

泠然我欲御波行，身世由来水上萍。好笑安期空狡狯，犹须赤鲤渡沧溟。
和昌英叔觅松枝作日棚 其二
杨万里（宋代）

欲和新诗且撚髯，岸巾百匝绕前檐。茅斋或恐清阴薄，更遣苍官去一添。
重读徂徕集
欧阳修（宋代）

我欲哭石子，夜开徂徕编。
开编未及读，涕泗已涟涟。
勉尽三四未，收泪辄忻懽。
切切善恶戒，丁宁仁义言。
如弭子谈论，疑子立我前。
乃知长在世，谁谓已沉泉。
昔也人事乖，相从常苦艰。
今而每思子，开卷子在颜。
我欲贵子文，刻以金玉联。
金可烁而销，玉可碎非坚。
不若书以纸，六经皆纸传。
但当书百本，传百以为千。
或落於四夷，或藏在深山。
待彼谤焰熄，放此光芒悬。
人生一世中，长短无百年。
无穷在其後，万世在其先。
得长多几何，得短未足怜。
惟彼不可朽，名声文行然。
谗诬不须辨，亦止百年间。
百年後来者，憎爱不相缘。
公议然後出，自然见媸妍。
孔孟困一生，毁逐遭百端。
後世苟不公，至今无圣贤。
所以忠义士，恃此死不难。
当子病方革，谤辞正腾喧。
众人皆欲杀，圣主独保全。
已埋犹不信，仅免斫其棺。
此事古未有，每思辄长叹。
我欲犯众怒，为子记此冤。
下纾冥冥忿，仰叫昭昭天。
书於苍翠石，立彼崔嵬巅。
询求子世家，恨子儿女顽。
经岁不见报，有辞未能铨。
忽开子遗文，使我心已宽。
子道自能久，吾言岂须镌。
宿灵异上人房
林鸿（明代）

青莲开梵宇，白社结诗坛。洞古留云宿，楼虚挂月看。

洗杯泉影落，扫石竹光寒。莫怪栖迟久，朋簪念二难。
化成岩二首
赵汝鐩（宋代）

一线沿崖路，衰残步屟迟。
攀萝冲雾上，倚槛俯空危。
石佛像须久，山僧言不知。
看来众亭子，最是妙高奇。
峡口夜坐
陆游（宋代）

三峡至此穷，两壁犹峭立。
估船无时行，妇盎有夜汲。
风生树影动，月碎水流急。
草根缀微露，萤火飞熠熠。
吾行已四旬，才抵楚西邑。
浩歌散郁陶，还舟觉衣湿。
一月之间惠武夷茶者三至口占三首 其一
卢龙云（明代）

九曲溪流下，浮来物色新。斜封先后至，俱道武夷春。
桂隐纪咏·沙际亭
张镃（宋代）

小楫轻{左扌右华}去，无人伴此翁。
午烟青一点，鱼虎出深丛。
寄王料院
岳珂（宋代）

平生初未识半面，此地相从方及期。举世公清如子少，随时离合岂人为。

可堪岁月老奇杰，等是年时经崄巇。閒适不同同患苦，两心惟有一天知。
元默书来作溪翁亭成且索诗因寄四章 其四
韩淲（宋代）

潜山之水兮源远远，溪翁何在兮源不见。昔之隐于此地兮自无怨，后世之人兮因兹亭以缱绻。
红梅二首
白玉蟾（宋代）

明皇爱雪响云营，侍宴宫娃不计名。
守等太真眠未起，醺然秉烛到深更。
次韵王巩见寄
苏辙（宋代）

触事如棋一一低，昏然一睡更何知。
贾生流落南迁后，陶令衰迟归去时。
去住由人真水母，箪瓢粗足亦山雌。
年来未省谈尧舜，一吷粗疏岂足吹。
次韵谭令尹茅庵十咏 其七
刘弇（宋代）

暂为陶令结，仍惬孝先眠。不学笙歌地，长年俗耳煎。
玉漏迟
史深（宋代）

绿树深庭院。侵帘暝草，沿砌幽藓。问讯余芳，糁迳碎红千点。暗藓芹香堕几，认杏栋、营巢新燕。晴思软。春光几放，费人裁翦。

梅阴地湿无尘，但密袖薰虬，静看诗卷。半掬羁心，似翠蕉难展。花事因循过了，渐愁人、薰风团扇。屏画掩。屏上数峰青远。
罗浮观日图
林鸿（明代）

昔有学道者，担簦海上行。宴坐罗浮峰，内视观无形。

晞景正东豁，滉漾扶桑明。云涛既汹涌，龙兽亦悲鸣。

吾闻混沌分，坤轴东南倾。百川走空虚，日乃生穷溟。

未睹大明运，安知至阳精。愿从列仙徒，散发倚云屏。

三花漱云液，五内含晶荧。回观罗浮图，陋哉山海经。
送程守 其一
徐积（宋代）

楚人相唤守河梁，鸣角楼前驻画樯。未肯放船来北渚，且教载酒去东堂。

倾城和气传芳草，沿路清风配绿杨。见说新班名玉笋，赤墀登对待冯唐。
商山四皓
李白（唐代）

白发四老人，昂藏南山侧。偃卧松雪间，冥翳不可识。

云窗拂青松，石壁横翠色。龙虎方战争，于焉自休息。

秦人失金镜，汉祖升紫极。阴虹浊太阳，前星遂沦匿。

一行佐明圣，倏起生羽翼。功成身不居，舒卷在胸臆。

窅冥合元化，茫昧信难测。飞声塞天衢，万古仰遗则。
咏芭蕉
方一夔（宋代）

剥尽皮毛见本真，此中无古亦无今。等闲窗外东风软，露出先天一片心。